Blanár, Juraj, poslanec NR SR (2013-02-05):
Ďakujem. Vážený pán predsedajúci, vážená pani ministerka, ctené kolegyne, kolegovia, dovoľte mi, aby som skôr, ako predložím svoj pozmeňujúci návrh, povedal zopár informácií alebo aj svojich postrehov k tomu, čo tu už doteraz odznelo, a predovšetkým pánovi poslancovi Novotnému, ktorý sa prihlásil aj do ústnej rozpravy. Škoda, že tu nie je, ale predpokladám, že ma bude počuť. Povedal veľmi veľa, ako to už poznáme z jeho strany, že vo väčšine sú to len slová a slová. Tak ako to bolo, aj keď zastupoval vládnu koalíciu a obhajoval návrhy, ktoré tu predkladal bývalý minister zdravotníctva pán Uhliarik. A nemusím pripomínať, že bol aj vtedy v parlamente, keď tu bol bývalý pán minister Zajac a predkladal mnohé zákony, ktoré doviedli zdravotníctvo tam, kde sa dnes nachádza. A stále bol to ten istý pán poslanec Novotný. Musel som to povedať a poviem mu to aj osobne, keď tu bude, pretože potom to vyznieva z jeho strany, ako keby, keď niekto nezainteresovaný sa pozrie, ako keby bol najväčším obhajcom zdravotníctva, ale pritom sa podpísal pod jeho súčasný stav, pod stav, v ktorom sa dnes nachádza. A novela zákona, ktorú predkladá pani ministerka, práve reflektuje na všetky tie veci, ktoré sa tu nazbierali aj vďaka tým zákonom, ktoré podporila vtedajšia koalícia aj s pánom poslancom Novotným. Zapracováva mnohé aplikačné skúsenosti, ktoré priniesol život jednoducho, a je potrebné ich zohľadniť. Ale v prvom rade je to zákon, ktorý prináša stabilizáciu do zdravotníctva a financovania. Pretože to je, vážené dámy a páni, dnes najväčší problém, že ten balík peňazí sa nám veľmi nerozširuje, práve naopak. Ale stále tých poskytovateľov akosi je viacej, každý má na všetko nárok, ale nikto sa nezamýšľa nad tým, či naozaj to aj spoločnosť potrebuje, či to naozaj pacienti tam potrebujú práve, kde to je, alebo kde má niečo nové vzniknúť. Áno, môže to vyznieť, že je to centralizácia, ale úprimne poviem, že ja som rád, pretože niekto musí byť zodpovedný za to, ako sa bude zdravotná starostlivosť poskytovať, pretože ak to bude takto, že si to bude môcť hocikto liberálnym spôsobom, a teraz vôbec sa nechcem dotknúť nikoho z hľadiska odbornosti. Tu ide z hľadiska množstva poskytovania zdravotnej starostlivosti alebo aj duplicity poskytovania zdravotnej starostlivosti. No, potom to bude tak, že budeme musieť čoraz viac na úkor iných vecí v spoločnosti vydávať v rozpočte na zdravotníctvo, ale stále nebudeme mať tú kvalitu, ktorú chceme. A preto som presvedčený, že tento zákon prináša vylepšenia a, samozrejme, že bude mnoho vecí vyhodnocovaných, ale som presvedčený, že to prijme aj verejnosť pozitívne aj v oblasti práve tak zmieňovaných výmenných lístkov, pretože s pánom kolegom Andreánskym sa už dlhšie poznáme a pôsobí v zdravotníctve aj na krajskej úrovni a vie práve tú aplikačnú prax dobre zhodnotiť, že či je to dobré, alebo nie. Možno pre občanov to môže byť pre niektorých vnímané, že budú musieť ísť viackrát ku svojmu obvodnému lekárovi, ako to bolo doteraz, ale keď budú vedieť, že robia to práve preto, aby mohli k tomu lekárovi ísť bez toho, aby mu museli zaplatiť ešte ďalšie finančné prostriedky okrem toho, čo si platí do zdravotného poistenia, tak to pochopia, že je to dobre, pretože práve výmenné lístky majú zabrániť tomu, aby tu bola duplicita preskripcie. Aby tu bolo zabránené duplicite vyšetrovaní, aby tu sa dostal konečne ten pacient pod nejaký manažérsky prístup niekoho, ktorý sa má o neho starať. Veď predsa obvodný lekár už z hľadiska svojho financovania je tak predurčený pre túto činnosť, pretože má tzv. kapitácie, to znamená, že je zaplatený, je zaplatený za každého pacienta 24 hodín a 31 alebo 30 dní v mesiaci bez ohľadu na to, či príde k tomu lekárovi obvodnému, alebo nepríde. A tam je povedané všetko. To znamená, že on by mal byť ten najbližší jeho lekár, ktorý pozná jeho anamnézu a veľmi dobre bude vedieť posúdiť, že kde ho pošle, alebo nie. A som presvedčený, že mnohí, ktorí budú musieť ísť pre výmenné lístky, tak tam obvodný lekár už vie, či je to opodstatnené, alebo nie, ale zároveň u tých, ktorí to možno nie celkom dobre vyhodnocujú, ten obvodný lekár bude vedieť urobiť prvé opatrenia úplne iného rázu, a o to tu predsa ide. O nič iné, len o to, aby sa to dalo do nejakého poriadku, pretože teraz tu poriadok nie je. Mohol by som pokračovať ďalej aj zo skúseností, ktoré máme, ktoré máme v nemocniciach, ktoré patria pod správu krajských samospráv. Ale to nie je teraz predmetom tejto novely. Ale predsa len spomeniem jednu vec, ktorá sa týka aj pozmeňujúceho návrhu. S pani ministerkou rokujeme a hľadáme riešenia pre aj krajské nemocnice, ktoré sú v správe samosprávnych krajov. A nie je to tak, ako hovoril pán poslanec Novotný, že sa tu nerokuje so zväzmi, s komorami a ešte, neviem, čo spomínal, dokonca sa nám snažil nahovoriť, že v rámci druhého čítania nemáme právo prednášať akékoľvek pozmeňujúce návrhy, ktoré nie sú s verejnosťou a s profesijnými zväzmi prekonzultované. Keď to on robil počas svojho pôsobenia, tak to bolo úplne v poriadku. Asi nepozná rokovací poriadok, pretože ten umožňuje a dáva právo poslancovi také niečo urobiť. A myslím si, že poslanec je ten, ktorý už musí zodpovedne posúdiť, že čo naozaj je potrebné prediskutovať, a aj má nejaké penzum informácií, a čo si myslí, že predloží a že jednoducho nič na tom nezmení a nechá to na posúdenie snemovne, či to bude schválené, alebo nie. Čiže my sme rokovali s ministerstvom, bolo aj ostatné rokovanie Združenia samosprávnych krajov, kde sme sa zhodli na tom aj s pani ministerkou, že kompetencia, ktorá bola navrhovaná v tejto novele, aby sa presunula na ministerstvo zdravotníctva, ostane v kompetencii samosprávnych krajov z viacerých dôvodov, pretože v súčasnosti aj vláda schválila tzv. audit samosprávy, kde má posúdiť, koľko má kompetencií samospráva a ako sú tie kompetencie kryté finančne. A myslím si, že toto všetko je v nejakom procese, a dovtedy to, čo je potrebné pre ministerstvo, a to sme pochopili, je, aby ministerstvo mohlo vykonávať dohľad. Dohľad nad tým, či napĺňajú tie jednotlivé nemocnice, to znamená aj nemocnice štátne a nielen nemocnice, ktoré sú v správe samosprávy, vo väčšine krajskej samosprávy, alebo prípadne aj nemocnice iné, aby mohli vykonávať dohľad. A myslím si, že tu došlo ku kompromisu, a preto mi dovoľte, aby som predložil pozmeňujúci návrh k predkladanej novele zákona 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a o zmene a doplnení niektorých zákonov: 1. V čl. 1 sa bod 4 vypúšťa. 2. V čl. 1 sa bod 5 vypúšťa. 3. V čl. 1 sa vkladá za bod 37 nový bod 38, ktorý znie: V § 81 ods. 1 sa za písm. a) vkladá nové písmeno b), ktoré znie: „b) ak ide o plnenie povinností podľa § 79 a dodržiavanie podmienok prevádzkovania zdravotníckeho zariadenia na základe povolenia držiteľmi povolení podľa § 11 ods. 2 písm. g), aj ministerstvo zdravotníctva,“. To je doplnenie toho, čo ministerstvo potrebuje, aby mohlo rovnako vykonávať dozor, a chápeme to, a predovšetkým nad nemocnicami, ktoré má v zriaďovateľskej pôsobnosti. Doterajšie písmená b) až d) sa označujú ako písmená c) až e). A ešte podotýkam, že nasledovné body sa primerane prečíslujú a vykonajú sa aj legislatívno-technické úpravy súvisiacich bodov. 4. V čl. 1 bod 49, ktorého nadpis znie: „§ 1021 Prechodné ustanovenia k úpravám účinným od 1. apríla 2013“. Odsek 5 a 6 sa vypúšťajú. Doterajšie odseky 7 až 14 sa označujú ako odseky 5 až 12. V tejto súvislosti, vážené dámy a páni, si dovolím rovnako dať procedurálny návrh v súvislosti s hlasovaním a chcel by som požiadať, aby o bode č. 4 spoločnej správy sa hlasovalo samostatne, pretože súvisí s týmto pozmeňujúcim návrhom, kde je navrhované prečíslovanie, kde, samozrejme, odporúčam neschváliť tento bod spoločnej správy a uchádzam sa o podporu tohto pozmeňujúceho návrhu, ktorý práve reflektuje na to, čo je potrebné v zdravotníctve urobiť, a na dohodu aj medzi ministerstvom a samosprávnymi krajmi. Vážené dámy a vážení páni, toľko k predkladanej novele a chcel by som vás požiadať o podporu nielen môjho pozmeňujúceho návrhu, ale aj spoločnej správy, ktorá prešla naozaj veľkým prerokovávaním a zmenami, a celého zákona rovnako. Ďakujem za pozornosť. (Potlesk.)